30. schôdza NR SR - 1.deň - B. popoludni
Dátum: 2025-02-04
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

20. Ďakujem za slovo. Ja tak pravidelne odpočtujem, keď vidím skrátené legislatívne konanie, robím si takú štatistiku osobnú, že či sa jedná o odôvodnené alebo neodôvodnené skrátené legislatívne konanie. Ale tu je dôležitejšie, skôr ako zaradím, či toto má teda svoje odôvodnenie alebo nie ísť skráteným konaním, tu je dôležitejšie niečo iné. Tu si treba všimnúť to, že akým spôsobom funguje legislatíva koalície v čase, keď nemá krízu. Pretože dnes vás vieme porovnať s tým, keď je tu vláda, ktorá krízu má, a ako sa správa, akým efektívnom spôsobom funguje, a s tým, čo robíte vy, keď nemáte krízu a akým efektívnym, respektíve neefektívnym spôsobom fungujete vy. Aby ste si pripomenuli tie štatistiky, ktoré som vám už hovoril minulý rok, tak keď tu bola kríza, teraz hovorím o pandémii, tak bolo dokopy skrátených legislatívnych konaní 95, dokopy. To bola vláda medzi rokmi 2000 (správne 2020, pozn. red.) a 2022. Z toho 85 boli skrátené kvôli pandémii, štyri tam boli kvôli vojne na Ukrajine. A vidno, že vláda, ktorá bola v krízovom období, mala v podstate porovnateľný počet skrátených legislatívnych konaní s inými vládami, ktoré krízy nemali. Zoberte si, že od roku 2006 štatistika hovorí, že skrátené legislatívne konania v tomto parlamente boli tak päť-šesťkrát do roka. A vy s týmto konkrétnym skráteným legislatívnym konaním, ktoré máte alebo máme k zdravotníctvu, sme na čísle 46. Vy ste niekde v štatistike, teraz keď to zaokrúhlim, štyri skrátené legislatívne konania mesačne. Proste to je chaos. Keď ste sa sťažovali v minulosti na chaos, keď ste sa sťažovali na nejakú nesystémovosť, tak vy ste dôkazom toho, ako chaoticky a nesystémovo pristupujete k legislatívnemu procesu. A úplná čerešnička na torte je všimnúť si, že ako vznikla celá táto bublina okolo tohto skráteného legislatívneho konania, pretože ona začala v konsolidácii. Vy ste tu, pán minister, za zdravotníctvo, ale my keď diskutujeme s pánom Kamenickým, tak vy ste ohlásili veľkú konsolidáciu. Áno, však nech sa páči, je to potrebné, ale teraz už hovorí minister Kamenický o tom, že zase ide 1,8 mld. šetriť. A teraz hovorí, že by chcel šetriť nejakým spôsobom na štáte. Ešte sme nevideli úplne presne konkrétne, že ako. No ale to nemohol s tým začať? Lebo presne to, že ste išli do vreciek ľudí, do výplat, aj konkrétne ste chceli ušetriť na zdravotníkoch, začalo to, čo vy teraz nazývate krízy, kvôli čomu a čo používate na odôvodnenie skráteného legislatívneho konania. Si pamätám, že to bolo v septembri, a našiel som si konkrétne, 19. septembra ste prišli s tým, že idete siahnuť na 260 mil. euro, ktoré boli naplánované a patrili zdravotníctvu. To ste chceli zobrať, s tým ste chceli šetriť, tak ste chceli konsolidovať. Potom ste, pán minister, blahosklonne prišli mesiac nato a povedali ste, že našli ste, našli ste 100 mil. a začala sa celá táto jedna veľká kríza v zdravotníctve, ktorá po eskalácii končila tým, že ste mali na stole výpovede 3 200 lekárov a museli ste teda vybrusliť nejakým spôsobom z tejto nešťastnej, nešťastnej a hroznej konsolidácie, ktorú ste si navarili. A vybrúsili ste tak, že nakoniec nič neušetríte, s najväčšou pravdepodobnosťou, ako sa na to pozerám, tak práveže ja vidím niektoré vplyvy, ktoré tam máte zahrnuté, nedajú sa napočítať, ale keď dôjde k ich uplatneniu, tak ešte prerobíte. Vy ste z toho, že ste chceli ušetriť 260 mil., na konci skončíte s tým, že ešte budete mať nekryté výdavky v zdravotníctve. (Reakcia navrhovateľa.) No napríklad tých 37,5 hodiny, ktoré (reakcia navrhovateľa), no, to ešte si pozrime, to ešte budeme odpočítať, to ešte presne uvidíme, že akým spôsobom toto bude mať dopad na rozpočet, ale dobre. Však z môjho pohľadu ten, kto krízu v zdravotníctve začal, ste boli vy, vy ste si celú túto krízu naštartovali cez nešťastnú konsolidáciu a musíte ju končiť a musíte ju končiť v skrátenom legislatívnom konaní. Asi sa dá povedať, že v odôvodnenom, pretože by naozaj hrozil kolaps zdravotného systému, keby tí lekári zo systému odišli. Ale ešte raz, za to nemôže nejaká iná sila mimo našich hraníc, za to nemôže nejaká neočakávaná skutočnosť, toto sú vaše kroky a vaše politiky, ktoré nás dohnali k tomu, že musíme dneska riešiť skrátené legislatívne konanie, aby sme vyriešili to, čo vlastne vy začali. Takže ak táto vláda nejakú krízu má, tak má krízu vlastnej existencie, počas ktorej robí politiky, ktoré ju vedú k tomu, že potom to všetko musí hasiť. Nekompetentnosť, ktorá vás vedie k tomu, že máte tri-štyri skrátené legislatívne konania mesačne, čo je ďaleko, ďaleko nad rámec toho, čo ste mali voľakedy ešte za vlád pred rokom 2019. Takže to skrátené legislatívne konanie, hoc teda opodstatnené je, ale zapríčinili ste si ho sami, a keby ste sa toho memoranda nechytali, tak by sme tu dneska neboli. A to ešte treba povedať, že ste chceli šetriť na ľuďoch a na zdravotníkoch, ktorým ste tu sami, keď ste sedeli v opozícii, navrhovali ešte väčšiu valorizáciu, ešte väčšie peniaze do systému. A keď ste prišli k moci, tak ste spravili úplný opak. Siahli ste im ešte aj na to, čo ste hovorili, že im má byť pridané a navýšené. Ďakujem.